Kavapuseto

La Kavapuseto, Kava apuseto aŭ Kaverna salangano (Collocalia linchi, laŭ kio ankaŭ Linĉia apuseto) estas malgranda apuso de la genro Collocalia kaj unu el 11 specioj de la genro. Ĝi troviĝas kiel endemio en la insuloj Sumatro, Javo kaj Balio de Indonezio. Ĝi estas arbara specio kaj nestumas en kavernoj. La Bornea apuseto estis konsideredita ĝia subspecio, sed ĝi estas nun kutime konsiderata aparta specio.

Taksonomio
La Kavapuseton priskribis la natursciencistoj Thomas Horsfield kaj Frederic Moore en 1854 kun la nuntempa dunoma nomo Collocalia linchi. La specia epiteto linchi estas la java vorto por apuseto.

Estas jenaj kvar agnoskitaj subspecioj: 
 C. l. dedii Somadikarta, 1986 - Balio kaj Lomboko
 C. l. linchi Horsfield & Moore, F, 1854 - Bawean kaj Javo
 C. l. ripleyi Somadikarta, S, 1986 - Montoj Barisan, Sumatra
 C. l. dodgei Richmond, 1905 - Monto Kinabalu (Sabaho), en N Borneo. (nun propra specio: Collocalia dodgei)

Aspekto
Tiu ĉi birdo estas brile nigrecbruna supre kun verdeca brilo, inkluzive de sia pugo; foje aspektas nigra kaj kapuĉhava. Brusto nigra; ventro ĝis flankoj palgriza kun fajnaj nigraj makuloj ĉe la randoj. Flugilpintoj estas rondetaj; subflugilo estas nigra. Vosto nigra, rondeta kun malprofunda noĉo sed sen la blankaj makuloj troveblaj en la tre simila brila apuseto (Collocalia esculenta). Distinga trajto inter la du specioj estas, ke la brila apuseto havas plumtufon sur sia malantaŭa piedfingro, sed la kaverna apuseto havas nudan piedfingron. Ĝi estas 9 ĝis 11,5 cm longa. La krio estas alttona "ĉia-ĉia".

Distribuado kaj habitato
La kaverna apuseto estas indiĝena de Malajzio kaj Indonezio. Ĝi troviĝas en la Sunda regiono, en Javo, Madura, Baveano, Kangea, Nusa Penida, Balio kaj Lomboko, partoj de Sumatro, kaj la okcidentaj deklivoj de Monto Kinabalu sur Sabaho, Borneo. Pruvoj pri ĝia ĉeesto en Malajzio kuŝas sur ununura specimeno en la Brita Muzeo etikedita "Molacca". Ĝia natura vivejo estas arbaroj de malaltaj kaj altaj teroj kaj malfermaj arbaroj.

Kutimaro
La kaverna apuseto estas tre sociema kaj flugas kun ĉiuj aliaj specioj de apusetoj, kiuj similas al ĝi. Ĝi ofte rondiras kaj flugas tra la branĉoj de arboj, kiuj aperas tra la kanopeo, kiel ekzemple fruktaj figarboj. Ĝi reproduktiĝas en la pli helaj partoj de kavernoj, konstruante neston el fibreca vegetaĵaro kaj cementante la materialojn al la roko per salivo. Ĝi demetas du blankajn, iom longformajn ovojn.

Statuso
La kaverna apuseto havas tre grandan teritorion kaj estas ofta en Javo kaj proksimaj insuloj. Ĝi ne havas apartajn minacojn kaj la IUCN listigis ĝin kiel "Malplej Zorgigan". Kvankam la totala populacio eble iomete malpliiĝas, oni ne kredas, ke tio okazas je tia rapideco, kiu pravigus listigi ĝin en pli minacata kategorio.

 Referencoj 

 Chantler kaj Driessens, Swifts 
 Chantler, Phil & Driessens, Gerald (2000) Swifts: a Guide to the Swifts and Treeswifts of the World, 2a eld., Pica Press, East Sussex.

Eksteraj ligiloj



Kategorio:Apusedoj
Kategorio:Birdoj de Azio
Kategorio:Birdoj de Indonezio